 

**בבית הדין הצבאי המחוזי**

**במחוז שיפוטי צפון**

בפני ההרכב: סא"ל חיים בלילטי - אב"ד

רס"ן אלון סיסו - שופט

סרן ספיר ארגמן אזרזר - שופטת

**בעניין: התובע הצבאי (ע"י ב"כ, סגן שחר פנקס)**

**נגד**

**הנאשמת: X/XXX רב"ט נ' כ' (ע"י ב"כ, סרן נתנאל אזולאי)**

**הכרעת-דין**

אנו מתירים לנאשמת לחזור בה מכפירתה. על פי הודאתה, מורשעת הנאשמת בשתי עבירות באמצעי תשלום לפי סעיף 40(ב) לחוק שירותי תשלום, התשע"ט-2019 בהתאם לכתב האישום ולפרטים הנוספים.

**ניתנה היום, ח' בשבט תשפ"ד, 18.01.2024, והודעה בפומבי ובמעמד הצדדים.**

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופטת**

 

**בבית הדין הצבאי המחוזי**

**במחוז שיפוטי צפון**

בפני ההרכב: סא"ל חיים בלילטי- אב"ד

רס"ן מאור שפונגין- שופט

רס"ן דניאל דבול- שופטת

**בעניין: התובע הצבאי (ע"י ב"כ, סגן הודיה אביב)**

**נגד**

**הנאשמת:X/XXX רב"ט נ' כ' (ע"י ב"כ, סרן נתנאל אזולאי)**

**גזר-דין**

הנאשמת הורשעה על פי הודאתה בשתי עבירות באמצעי תשלום, לפי סעיף 40(ב) לחוק שירותי תשלום. עניינן של העבירות נטילת כרטיסי אשראי מארנק מפקדתה וחברתה ליחידה ושימוש בו לצרכיה האישיים בהזדמנויות שונות בסך כולל של כ-1,350 שקלים.

תחילה, בראשית חודש דצמבר 2022, נטלה הנאשמת את כרטיס האשראי של רס"ל זנזורי, עת שהייתה במשרדה ובהמשך רכשה באמצעותו בגדים תכשיטים וכרטיס למסיבה ב-4 הזדמנויות שונות. כעולה מדברי התביעה, נחקרה הנאשמת בגין מעשים אלו, אך חרף חקירתה שבה וביצעה עבירה דומה עת נטלה את כרטיס האשראי של חברתה לחדר ביחידה, מתוך תיקה האישי וארנקה שהיה בו. גם בכרטיס זה ביצעה הנאשמת עסקאות ב-5 הזדמנויות שונות, תוך שרכשה בו פריטים דומים.

הנאשמת התגייסה לצה"ל בחודש יולי 2021 ובחודש יולי 2023 סיימה את שירותה. מראיות ההגנה, עלה כי מפקדה של הנאשמת העריך את תפקודה וציין כי ביצעה את שירותה בחריצות ומסירות.

עברה המשמעתי של הנאשמת אינו מכביד.

הצדדים נקשרו בהסדר טיעון שבו שקלו את חומרת העבירות, הפגיעה בערכים המוגנים הכרוכה בהן, ומנגד, את נסיבותיה האישיות של הנאשמת, את סיום שירותה, את שיתוף הפעולה של הנאשמת בחקירה, את הודאתה באשמה שהביאה לחיסכון בזמן שיפוטי, ואת הבעת החרטה.

מעשים שעניינם גניבה או שימוש באמצעי תשלום שלא כדין וללא רשות הם מעשים חמורים. הם פוגעים בערכי יסוד של קניין. בענייננו גלומה בעבירות פגיעה קשה בערכים צבאיים, שכן המעשים הוצאו מתוך הסביבה הצבאית. הם מצביעים על מעילה קשה באמון שצריך לשרור בין חיילים המשרתים זה לצד זה. ניצול הנאשמת את הנגישות לחפציהם האישיים של חברותיה ליחידה, ובפרט לחפציה של החיילת טוראי עמיר אשר לנה עימה באותו חדר ממש חמור במיוחד, ומצביע על חומרת הפגיעה באמון. בשל כך וכן בשל העובדה שהנאשמת לא חדלה ממעשיה חרף פתיחת חקירה על אודות מעשיה המפורטים בפרט האישום הראשון, מתחייבת הטלת עונש מאסר בפועל ההולם את העבירות.

בצד האמור שקלנו את תמהיל רכיבי הענישה, את משך תקופת המאסר בעבודות הצבאיות, השפעתו האפשרית על הנאשמת בהיותה אזרחית אשר עובדת לפרנסתה, כאשר סיימה את שירותה זה מכבר. עוד שקלנו את הבעת החרטה שציינו הצדדים, את חוות דעת מפקדה על תפקודה בשירות, ואת נטילת האחריות והחיסכון בזמן השיפוטי.

בנסיבות אלה מצאנו לכבד את עתירתם המשותפת של הצדדים ולאמץ את הסדר הטיעון שהוצג.

**על הנאשמת נגזרים, אפוא, העונשים הבאים:**

1. **שמונים (80) ימי מאסר לריצוי בפועל, בדרך של עבודה צבאית. הנאשמת תתייצב לתחילת ריצוי עונש זה ביום 18.02.2024 בשעה 08:00 ביחידת XXX. העונש ירוצה על פי התנאים שקבעה רמ"ד שיקום בחוות דעתה.**
2. **עונש מאסר מותנה בן שישים (60) ימים למשך שנתיים (2), לבל תעבור הנאשמת עבירה בה הורשעה או עבירה שיש בה יסוד של שליחת יד ברכוש הזולת.**
3. **קנס בסך אלף (1,000) ₪ אשר ישולם על ידי הנאשמת בתשלום אחד (1) עד ליום 01.04.2024 באמצעות כרטיס אשראי.**
4. **פיצויים בסך אלף (1,000) ₪ לטובת כל אחת מנפגעות העבירה. רשמנו בפנינו כי הפיצויים שולמו טרם הדיון.**
5. **הורדה לדרגת טוראי.**

**זכות ערעור כחוק.**

**ניתן היום, כ"ט בשבט תשפ"ד, 08.02.2024, והודע בפומבי ובמעמד הצדדים.**

\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופט אב"ד שופטת

**העתק נכון מהמקור  
  
ק' בית הדין**

**נערך על ידי: ס.ש**

**בתאריך: 29.02.2024**

**חתימת המגיה: סגן שיר בן – ארמון**